title: A Bizottság (EU) 2021/50 végrehajtási rendelete (2021. január 22.) a „2’-fukozil-laktóz/difukozil-laktóz keverék” új élelmiszer kiterjesztett felhasználásának és specifikációi módosításának engedélyezéséről és az (EU) 2017/2470 végrehajtási rendelet módosításáról (EGT-vonatkozású szöveg)

text:
                  2021.1.25.

                  HU

                  Az Európai Unió Hivatalos Lapja

                  L 23/7

         A BIZOTTSÁG (EU) 2021/50 VÉGREHAJTÁSI RENDELETE
         (2021. január 22.)
         a „2’-fukozil-laktóz/difukozil-laktóz keverék” új élelmiszer kiterjesztett felhasználásának és specifikációi módosításának engedélyezéséről és az (EU) 2017/2470 végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,
         mivel:

                     (1)

                     Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.

                     (2)

                     A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).

                     (3)

                     Az (EU) 2019/1979 bizottsági végrehajtási rendelet (3) az (EU) 2015/2283 rendeletnek megfelelően engedélyezte a 2’-fukozil-laktóz/difukozil-laktóz keverék (a továbbiakban: 2’-FL/DFL) új élelmiszerként történő forgalomba hozatalát. Ezért a 2’-FL/DFL-t a Bizottság felvette az új élelmiszerek uniós jegyzékébe.

                     (4)

                     2020. március 17-én a Glycom A/S vállalat (a továbbiakban: kérelmező) az (EU) 2015/2283 rendelet 10. cikke (1) bekezdésének megfelelően kérelmet nyújtott be a Bizottsághoz a 2’-FL/DFL felhasználásának kiterjesztése és specifikációinak módosítása iránt. A kérelmező a 2’-FL/DFL felhasználásának kiterjesztését kérte a kisgyermekeknek szánt tejalapú italok és hasonló termékek vonatkozásában a fogyasztásra kész állapotban forgalmazott vagy a gyártó utasításai alapján – az engedélyezett felhasználások során – elkészített végtermékre 1,2 g/l szinten. Ezenkívül a kérelmező az új élelmiszer előállítási folyamatának egy általánosabb leírását kérte, különösen a „porlasztva szárítás” törlését az előállítási folyamat végső szárítási lépésének leírásából, mivel más technikákat, például fagyasztva szárítást is alkalmazzák; az „amorf” kifejezés törlését kérte az új élelmiszer végső formájának leírásából, mivel az új élelmiszer por vagy agglomerátum, az alkalmazott szárítási módszertől függően; valamint a 3-fukozil-laktóznak, az új élelmiszer egyik kisebb jelentőségű összetevőjének az egyéb kisebb jelentőségű összes szénhidrátok helyett – ahol jelenleg szerepel – az új élelmiszert alkotó összes oligoszacharidok közé történő felvételét kérte.

                     (5)

                     Az új élelmiszernek a kisgyermekeknek szánt tejalapú italokban és hasonló termékekben való felhasználásának kiterjesztésére vonatkozó feltételek, valamint a szárítási módszerre és az új élelmiszer megjelenésére vonatkozó specifikációk kért módosításai részét képezték a 2’-FL/DFL (EU) 2015/2283 rendelet szerinti új élelmiszerként történő engedélyezésére irányuló eredeti kérelemnek, amelyet az Európai Élelmiszerbiztonsági Hatóság (a továbbiakban: Hatóság) kedvezően értékelt a 2’-fukozil-laktóz/difukozil-laktóz keverék mint az (EU) 2015/2283 rendelet szerinti új élelmiszer biztonságosságáról szóló tudományos véleményében (Safety of 2’-fucosyllactose/difucosyllactose mixture as a novel food pursuant to Regulation (EU) 2015/2283) (4). A Bizottság ezért úgy véli, hogy nem szükséges újabb véleményt kikérni a Hatóságtól.

                     (6)

                     A Hatóság által kedvezően értékelt eredeti kérelemben nem szerepelt a 3-fukozil-laktóznak az új élelmiszert alkotó összes oligoszacharidok helyett az egyéb kisebb jelentőségű összes szénhidrátok közé történő felvételére irányuló kérelem. E kérelem arra hivatkozott, hogy a DFL hidrolizálásával 3-fukozillaktóz jöhet létre, amelyet alacsony szinten kimutattak. A Bizottság úgy véli, hogy a 3-fukozil-laktóznak a 2’-FL/DFL specifikációiban való szerepeltetésének a módját illető kért módosítás – tekintettel arra, hogy az említett anyag az új élelmiszerben alacsony szinten és az emberi tejben természetesen előforduló szint alatti mennyiségben van jelen – valószínűsíthetően nem változtatja meg az engedélyezett új élelmiszer emberi egészségre gyakorolt hatását. A Bizottság ezért úgy véli, hogy nem szükséges újabb véleményt kikérni a Hatóságtól.

                     (7)

                     Ezért helyénvaló módosítani az uniós jegyzéket a 2’-FL/DFL felhasználási feltételeire és specifikációira vonatkozóan, hogy engedélyezett legyen a termék tejalapú italokban és a kisgyermekeknek szánt hasonló termékekben a fogyasztásra kész állapotban forgalmazott vagy a gyártó utasításai alapján – az engedélyezett felhasználások során – elkészített végtermékben1,2 g/l mennyiségben történő felhasználása, hogy az új élelmiszer előállítási folyamatának egy általánosabb leírása szerepeljen, az „amorf” kifejezést töröljék az új élelmiszer végső formájának leírásából, valamint a 3-fukozil-laktózt az új élelmiszert alkotó összes főbb oligoszacharidok közé vegyék fel.

                     (8)

                     Az (EU) 2017/2470 végrehajtási rendelet mellékletét ezért ennek megfelelően módosítani kell.

                     (9)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk

               (1)   Az engedélyezett új élelmiszereknek az (EU) 2015/2283 rendelet 6. cikke értelmében létrehozott uniós jegyzékében a „2’-fukozil-laktóz/difukozil-laktóz keverék” mikrobiális forrásra („2’-FL/DFL”) vonatkozó bejegyzést az e rendelet mellékletében meghatározottak szerint módosítani kell.

               (2)   Az (1) bekezdésben említett uniós jegyzékben foglalt bejegyzésnek tartalmaznia kell a mellékletben meghatározott felhasználási feltételeket és jelölési követelményeket is.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. január 22-én.

                  a Bizottság részéről

                  az elnök

               Ursula VON DER LEYEN

            (1)  HL L 327., 2015.12.11., 1. o.

            (2)  A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).

            (3)  A Bizottság (EU) 2019/1979 végrehajtási rendelete (2019. november 26.) a 2’-fukozil-laktóz/difukozil-laktóz keverék (EU) 2015/2283 európai parlamenti és tanácsi rendelet szerinti új élelmiszerként történő forgalomba hozatalának engedélyezéséről és az (EU) 2017/2470 bizottsági végrehajtási rendelet módosításáról (HL L 308., 2019.11.29., 62. o.)

            (4)  EFSA Journal 2019;17(6):5717.

            MELLÉKLET
            Az (EU) 2017/2470 végrehajtási rendelet melléklete a következőképpen módosul:

                        1.

                        az 1. táblázat (Engedélyezett új élelmiszerek) kiegészül azokkal a feltételekkel, amelyek mellett a „2’-fukozil-laktóz/difukozil-laktóz keverék („2’-FL/DFL”) (mikrobiális forrás)” új élelmiszer felhasználható:

                                    Az új élelmiszer felhasználásának feltételei

                                    „Adott élelmiszer-kategória

                                       Maximális mennyiségek

                                    Kisgyermekeknek szánt tejalapú italok és hasonló termékek

                                    A fogyasztásra kész állapotban forgalmazott vagy a gyártó utasításai alapján elkészített végtermékben 1,2 g/l”

                        2.

                        A 2. táblázatban (Specifikációk) a „2’-fukozil-laktóz/difukozil-laktóz keverék („2’-FL/DFL”) (mikrobiális forrás)” bejegyzés helyébe a következő szöveg lép:

                                    Engedélyezett új élelmiszer

                                    Specifikációk

                                    „2’-Fukozil-laktóz/Difukozil-laktóz keverék (2’-FL/DFL)

                                       (mikrobiális forrás)

                                       Leírás/meghatározás:

                                    A 2’-fukozil-laktóz/difukozil-laktóz keverék egy mikrobiális eljárással előállított, tisztított por vagy agglomerátum, amelynek színe a fehértől a piszkosfehérig terjed.

                                       Forrás: Az Escherichia coli genetikailag módosított K-12 DH1 törzse

                                       Jellemzők/összetétel:

                                    Külső jellemzők: Fehértől piszkosfehérig terjedő színű por vagy agglomerátumok
                                    2’-fukozil-laktóz, difukozil-laktóz, D-laktóz, fukóz és 3-fukozil-laktóz összesen (a szárazanyag %-ában): ≥ 92,0 % (m/m)
                                    2’-fukozil-laktóz és difukozil-laktóz összesen (a szárazanyag-tartalom %-ában): ≥ 85,0 % (m/m)
                                    2’-Fukozil-laktóz (a szárazanyag-tartalom %-ában): ≥ 75,0 % (m/m)
                                    Difukozil-laktóz (a szárazanyag-tartalom %-ában): ≥ 5,0 % (m/m)
                                    D-Laktóz: ≤ 10,0 %(m/m)
                                    L-fukóz: ≤ 1,0 %(m/m)
                                    2′-Fukozil-D-laktulóz: ≤ 2,0 (m/m)
                                    Más szénhidrátok összesen (*1): ≤ 6,0 %(m/m)
                                    Nedvesség: ≤ 6,0 %(m/m)
                                    Szulfáthamu: ≤ 0,8 %(m/m)
                                    pH-érték (20 °C, 5 %-os oldat): 4,0–6,0
                                    Fehérjemaradék: ≤ 0,01 %(m/m)

                                       Mikrobiológiai kritériumok:

                                    Aerob mezofil baktériumok összcsíraszáma: ≤ 1000 CFU/g
                                    Enterobacteriaceae: ≤ 10 CFU/g

                                       Salmonella spp: negatív/25 g
                                    Élesztő: ≤ 100 CFU/g
                                    Penészgombák: ≤ 100 CFU/g
                                    Endotoxinmaradékok: ≤ 10 EU/mg
                                    CFU: telepképző egység; EU: Endotoxin egységek”

               (*1)  2’-fukozil-galaktóz, glükóz, galaktóz, mannitol, szorbitol, galaktitol, trihexóz, allo-laktóz és egyéb szerkezetileg rokon szénhidrátok.


title: A Bizottság (EU) 2021/1294 végrehajtási rendelete (2021. augusztus 4.) a Südburgenland (OEM) eredetmegjelölés oltalmának törléséről

text:
                  2021.8.5.

                  HU

                  Az Európai Unió Hivatalos Lapja

                  L 282/1

         A BIZOTTSÁG (EU) 2021/1294 VÉGREHAJTÁSI RENDELETE
         (2021. augusztus 4.)
         a Südburgenland (OEM) eredetmegjelölés oltalmának törléséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 106. cikkére,
         mivel:

                     (1)

                     Az (EU) 2019/33 felhatalmazáson alapuló bizottsági rendelet (2) 19. cikke úgy rendelkezik, hogy valamely oltalom alatt álló eredetmegjelölésnek az 1308/2013/EU rendelet 106. cikke szerinti törlésére az 1308/2013/EU rendelet 94. és 96–99. cikkében megállapított eljárást kell értelemszerűen követni.

                     (2)

                     Az (EU) 2019/33 felhatalmazáson alapuló rendelet 19. cikkének megfelelően a Bizottság közzétette az Európai Unió Hivatalos Lapjában a „Südburgenland” oltalom alatt álló eredetmegjelölés törlésére irányuló, Ausztria által benyújtott kértelmet. (3)

                     (3)

                     mivel a Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat, a „Südburgenland” oltalom alatt álló eredetmegjelölést törölni kell.

                     (4)

                     mivel a „Südburgenland” eredetmegjelölés oltalma megszűnik, a rá vonatkozó bejegyzést törölni kell az 1308/2013/EU rendelet 104. cikkében említett, a borokra vonatkozó oltalom alatt álló eredetmegjelölések és oltalom alatt álló földrajzi jelzések uniós nyilvántartásából.

                     (5)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,

               ELFOGADTA EZT A RENDELETET:

            1. cikk
            A Bizottság megszünteti a „Südburgenland” (OEM) eredetmegjelölés oltalmát.

            2. cikk
            A „Südburgenland” (OEM) eredetmegjelölésre vonatkozó bejegyzést el kell hagyni a borokra vonatkozó oltalom alatt álló eredetmegjelölések és oltalom alatt álló földrajzi jelzések nyilvántartásából.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. augusztus 4-én.

                  a Bizottság részéről

                  az elnök

               Ursula VON DER LEYEN

            (1)  HL C 347., 2013.12.20., 671. o.

            (2)  A Bizottság (EU) 2019/33 felhatalmazáson alapuló rendelete (2018. október 17.) az 1308/2013/EU európai parlamenti és tanácsi rendeletnek a borágazati eredetmegjelölésekre, földrajzi jelzésekre és hagyományos kifejezésekre vonatkozó oltalom iránti kérelmek, a kifogásolási eljárás, a használatra vonatkozó korlátozások, a termékleírások módosítása, az oltalom törlése, valamint a címkézés és a kiszerelés tekintetében történő kiegészítéséről (HL L 9., 2019.1.11., 2. o.).

            (3)  HL C 57., 2021.2.17., 30. o.


title: A Bizottság (EU) 2021/1295 végrehajtási rendelete (2021. augusztus 4.) a közvetlen kifizetésekből és a területalapú, illetve állattartáshoz kapcsolódó vidékfejlesztési intézkedésekből folyósított előlegfizetések szintje kapcsán a 2021-es év tekintetében az 1306/2013/EU európai parlamenti és tanácsi rendelet 75. cikke (1) bekezdésének harmadik albekezdésétől való eltérésről

text:
                  2021.8.5.

                  HU

                  Az Európai Unió Hivatalos Lapja

                  L 282/3

         A BIZOTTSÁG (EU) 2021/1295 VÉGREHAJTÁSI RENDELETE
         (2021. augusztus 4.)
         a közvetlen kifizetésekből és a területalapú, illetve állattartáshoz kapcsolódó vidékfejlesztési intézkedésekből folyósított előlegfizetések szintje kapcsán a 2021-es év tekintetében az 1306/2013/EU európai parlamenti és tanácsi rendelet 75. cikke (1) bekezdésének harmadik albekezdésétől való eltérésről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 75. cikke (3) bekezdésére,
         mivel:

                     (1)

                     Az 1306/2013/EU rendelet 75. cikke (1) bekezdésének harmadik albekezdése értelmében a tagállamok az 1307/2013/EU európai parlamenti és tanácsi rendelet (2) szerinti közvetlen kifizetések esetében október 16-tól november 30-ig azok legfeljebb 50 %-ának megfelelő összegű, az 1305/2013/EU európai parlamenti és tanácsi rendelet (3) szerinti területalapú, illetve állattartáshoz kapcsolódó támogatási intézkedések esetében pedig december 1-je előtt a támogatások legfeljebb 75 %-ának megfelelő összegű előleget fizethetnek.

                     (2)

                     A Covid19-világjárvány okozta válság miatt a tagállamokban a mezőgazdasági termelők rendkívüli gazdasági és pénzügyi nehézségekkel szembesülnek. Tekintettel e gazdasági szereplők különösen kiszolgáltatott helyzetére, a válság pénzügyi és likviditási következményeinek enyhítése érdekében az (EU) 2020/531 bizottsági végrehajtási rendelet (4) eltérést biztosított az 1306/2013/EU rendelet 75. cikke (1) bekezdésének harmadik albekezdésétől, lehetővé téve a tagállamok számára, hogy 2020-ban magasabb összegű előleget fizessenek a kedvezményezetteknek. Mivel a Covid19-világjárvány még 2021-ben sem ért véget, és a mezőgazdasági termelőket sújtó gazdasági zavarok továbbra is fennállnak, helyénvaló engedélyezni a tagállamoknak, hogy a 2021-es igénylési év tekintetében is magasabb előlegeket folyósítsanak.

                     (3)

                     Az e rendeletben előírt intézkedések összhangban vannak a Mezőgazdasági Alapok Bizottságának, a közvetlen kifizetésekkel foglalkozó bizottságnak és a Vidékfejlesztési Bizottságnak a véleményével,

               ELFOGADTA EZT A RENDELETET:

            1. cikk
            Az 1306/2013/EU rendelet 75. cikke (1) bekezdésének harmadik albekezdésétől eltérve a 2021-es igénylési év tekintetében a tagállamoknak lehetőségük van arra, hogy az 1307/2013/EU rendelet I. mellékletében felsorolt közvetlen kifizetésekből legfeljebb 70 %-os mértékű, az 1306/2013/EU rendelet 67. cikkének (2) bekezdése szerinti vidékfejlesztési támogatásokból pedig legfeljebb 85 %-os mértékű előleget folyósítsanak.

            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. augusztus 4-én.

                  a Bizottság részéről

                  az elnök

               Ursula VON DER LEYEN

            (1)  HL L 347., 2013.12.20., 549. o.

            (2)  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).

            (3)  Az Európai Parlament és a Tanács 1305/2013/EU rendelete (2013. december 17.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).

            (4)  A Bizottság (EU) 2020/531 végrehajtási rendelete (2020. április 16.) a közvetlen kifizetésekből és a területalapú, illetve állatokkal kapcsolatos vidékfejlesztési intézkedésekből folyósított előlegek szintje tekintetében az 1306/2013/EU európai parlamenti és tanácsi rendelet 75. cikke (1) bekezdésének harmadik albekezdésétől, valamint a közvetlen kifizetések tekintetében az említett rendelet 75. cikke (2) bekezdésének első albekezdésétől való, a 2020-as igénylési évet érintő eltérésről (HL L 119., 2020.4.17., 1. o.).